**ZA OBJAVO 6. SEPTEMBRA 2021 OB 10.00**

**Fordov konceptni avto Mindfulness (čuječnost) kaže, zakaj je lahko najboljši način za izogibanje vsakdanjemu stresu, da sedemo za volan**

* Ford razvija konceptni avtomobil Mindfulness (čuječnost), s katerim predstavlja tehnologije in funkcije, ki lahko voznikom in potnikom olajšajo vsakodnevno potovanje ter izboljšajo osebno počutje
* Čist zrak v kabini in napotki za premišljeno vožnjo so del sprememb, zaradi katerih potniki potovanje zaključijo bolj sproščeni, kot so ga začeli
* Strokovnjaki so prepričani, da lahko premišljena vožnja izboljša zavedanje in zmanjša motnje pozornosti ter poveča empatijo do drugih udeležencev v prometu, zaradi česar so potovanja varnejša in prijetnejša za vse

**München, 6. september 2021** – Dogodki v zadnjih 18 mesecih so zahtevali svoj davek pri mnogih od nas – ne le na našem telesnem zdravju, temveč tudi na našem duševnem počutju.1 Eden od vse bolj priljubljenih pristopov k obvladovanju stresa in anksioznosti je čuječnost – okrepljeno zavedanje, ki je posledica pozornosti in prisotnosti v danem trenutku.

Za nekatere ljudi se je v teh časih avto izkazal kot zatočišče, saj je bil vir prostega časa med pobegom od doma, ki se je spremenil v delovno mesto in učilnico. Prav tako je omogočil, da se uporabnik izogne skrbem glede potovanja z javnimi prevoznimi sredstvi.

Ford je zdaj razvil konceptni avtomobil Mindfulness (čuječnost), s katerim raziskuje, kako lahko takšne prakse odpravijo stres pri vožnji in poskrbijo, da so potovanja prijetnejša. Vrsta tehnologij in funkcij, ki vključujejo čist zrak v kabini, prečiščen že pred vstopom v avtomobil, električno aktiviran voznikov sedež s stimulativnim vplivom na dihanje in srčni utrip ter napotki za premišljeno vožnjo, so del tovrstnih ukrepov.

“Čuječnost pomaga ljudem, da so bolj osredotočeni, mirnejši in dosežejo večjo jasnost – in ko sedite za volanom, lahko zaradi tega postanete boljši voznik,” je povedal učitelj čuječnosti in avtor Mark Coleman, ki je ustvaril vodnike za meditacijo za konceptni avtomobil. “Veliko bolje se zavedate in postanete odzivnejši, hkrati pa se močno zmanjša verjetnost, da bi vas kaj zmotilo. Če bo več voznikov bolj pozornih, bodo potovanja varnejša in prijetnejša za vse na cesti.”

**Konceptni avto Mindfulness**

Številni vozniki morda že uporabljajo tehnike čuječnosti pri vsakodnevni vožnji, ne da bi se tega zavedali. To lahko vključuje trenutek za mirno dihanje v stresni situaciji ali preprost postanek ob robu ceste, da vas navduši čudovit razgled. Konceptno vozilo Mindfulness (čuječnost) temelji na športnem terencu Ford Kuga in takšne dejavnosti dopolnjuje z vrsto posebej prilagojenih funkcij, ki vam kot uporabniku omogočajo, da:

**Vstopite v higieničen in harmoničen prostor**

* **Čiščenje ob odklepanju**, ki ga aktivirate z daljinskim upravljalnikom ali aplikacijo, zagotovi dotok čistega in svežega zraka v kabino prek klimatske naprave, preden vstopite v vozilo.
* **Vrhunski filter** pomaga odstraniti skoraj ves prah, vonje, smog, alergene in delce v velikosti bakterij.
* **Svetlobne diode UV-C** uničijo viruse in mikrobe na pametnih telefonih, zaslonih in površinah ter tako zagotavljajo bolj higienično okolje v kabini.

**Ustvarite vzdušje in se ‘prizemljite’**

* **Ambientna osvetlitev** v kombinaciji s temperaturo klimatske naprave poskrbi za posebna razpoloženja v kabini, kot so svetlo jutro, pomirjujoče modro nebo in zvezdnata noč.
* **Voznikov sedež s štirimi sprožilniki** lahko spodbuja in zagotavlja povratne informacije o dihanju in srčnem utripu, te informacije pa so prikazane na zaslonu v vozilu.
* **Nosljive naprave** spremljajo voznikov srčni utrip in druge fiziološke dejavnosti ter lahko srčni utrip sinhronizirajo s sprožilniki sedeža in ambientno svetlobo.
* **Posebno oblazinjenje notranjosti** je izdelano iz trajnostnih materialov, uporabljene so naravne barve in pozorne oblikovalske poteze.

**Uživajte v umirjenih zvokih, ki vas povsem posrkajo vase**

* Izenačevalnik **B&O Beosonic™** omogoča izbiro ‘zvočnih prostorov’ glede na razpoloženje, vključno s ‘svetlim’, ‘energičnim’, ‘sproščenim’ in ‘toplim’.2
* **Zvočniki B&O v vzglavnikih** zagotavljajo zvok blizu ušes voznika in sopotnika ter v kombinaciji z zvočniki v **stropni oblogi** poskrbijo za poglobljeno izkušnjo.
* **Seznami predvajanja se prilagajajo** glede na situacije in lokacije, na primer obmorski zvoki za vožnjo ob obali ali pomirjujoča glasba v prometnem zastoju.

**Ostanite mirni in sveži**

* **Prilagodljiva klimatska naprava** poskrbi za pomirjujoč hladen zrak po posegu funkcije za pomoč vozniku, s katero se je izognil prometni nezgodi, na primer z zaviranjem v sili in pomočjo krmiljenja pri izogibanju oviri.
* **Funkcija za krepčilen počitek** za odmore med dolgimi vožnjami, s sedežem v ležečem položaju, podporo za vrat in zvočnim ritmom, ki vozniku pomagajo, da se umiri in se po tem zbudi osvežen.
* **Posebni napotki** za jogo z lahkimi vajami in kratkimi meditacijami, ko je vozilo parkirano ali ustavljeno. Elementi iz sveta iger usmerjajo voznikovo pozornost na promet.

“Ti sistemi za pomoč vozniku za um, telo in dušo spremenijo čas vožnje v čas, namenjen sebi,” je povedal Carsten Starke, tehnični strokovnjak za notranje materiale in izkušnje v oddelku za raziskave in napredni inženiring pri Fordu Evropa. “Načela, ki smo se jih naučili in jih izvajamo v tem edinstvenem avtomobilu, lahko uporabimo tudi na drugih področjih življenja, da bi izboljšali ne le vsakodnevno vožnjo, temveč vsako posamezno izkušnjo.”

Ford verjame, da bi lahko s čuječnostnim pristopom k tehnologijam v vozilu pomagali oblikovati prihodnja elektrificirana in avtonomna vozila ter potnikom omogočili, da čas potovanja in polnjenja preživijo na veliko bolj koristen in sproščujoč način.

**Ford in čuječnost**

Ford prek Fordovega kluba čuječnosti svojim zaposlenim že zdaj posreduje prednosti čuječnosti in jim po vsem svetu omogoča usposabljanje za čuječnost in redne meditacijske seanse. Fordova kampanja ‘Share The Road’ (Souporaba cest) je namenjena spodbujanju večjega razumevanja med udeleženci v prometu, da bi ulice postale varnejše za vse.

“Avto sam po sebi ni pozoren. Pozornost je lahko vključena v uporabo avtomobila in vedenje pri vožnji. Fordov cilj pri tem konceptu je ustvariti izkušnje, ki spodbujajo večjo ozaveščenost. Z edinstvenimi funkcijami in vgrajenimi tehnologijami Ford voznikom in potnikom ponuja nove načine, kako biti pozoren, ko so v vozilu na poti svojega življenja,” je povedal Mark Higbie, višji svetovalec v družbi Ford Motor Company, ki je pomagal uvesti čuječnost v Fordovo delovno okolje.

Konceptni avto Mindfulness si lahko ogledate na salonu mobilnosti IAA v Münchnu, ki poteka od 6. do 12. septembra 2021.

# # #

1 <https://news.gallup.com/opinion/gallup/347309/measuring-stress-causes-experiences-outcomes-worldwide.aspx>

2 Blagovna znamka BeosonicTM je last družbe Bang & Olufsen a/s in jo je lastnik prijavil, registriral in jo uporablja v pristojnosti več sodnih oblasti po vsem svetu. Funkcija B&O Beosonic™ je vnaprej nameščen v izbranih različicah modelov EcoSport, Fiesta, Focus, Kuga in Puma z zvočnim sistemom B&O.

***O družbi Ford Motor Company***

*Ford Motor Company (NYSE: F) je globalno podjetje s sedežem v Dearbornu v ameriški zvezni državi Michigan, ki si prizadeva pomagati graditi boljši svet, v katerem se lahko vsak človek svobodno giblje in uresničuje svoje sanje. Načrt družbe Ford+ za rast in ustvarjanje vrednosti združuje obstoječe prednosti, nove zmožnosti in stalne odnose s strankami, da bi obogatil izkušnje teh strank in poglobil njihovo zvestobo. Ford razvija, proizvaja, trži in servisira celotno linijo povezanih, vse bolj elektrificiranih osebnih in gospodarskih vozil: paleta vključuje Fordove poltovornjake, športne terence, dostavna in osebna vozila ter razkošne modele vozil Lincoln. Ford si prizadeva biti vodilno podjetje na področju elektrifikacije, mobilnostnih rešitev vključno z rešitvami za avtonomno vožnjo in storitev povezljivosti ter zagotavlja finančne storitve prek družbe Ford Motor Credit Company. V družbi Ford je po vsem svetu zaposlenih približno 186.000 ljudi. Za več informacij o Fordu in Fordovih izdelkih ter storitvah družbe Ford Motor Credit Company obiščite spletno stran* [*corporate.ford.com*](https://corporate.ford.com/)*.*

***Ford Evropa*** *je odgovoren za proizvodnjo, prodajo in servisiranje vozil znamke Ford na 50 posameznih trgih, v podjetju pa je v obratih, ki so v izključni Fordovi lasti, zaposlenih približno 43.000 oseb, v skupnih podjetjih in poslovnih povezavah pa se ta številka poveča na približno 55.000 oseb****.*** *Poslovanje Forda Evropa poleg finančne družbe Ford Motor Credit Company vključuje tudi oddelek storitev za stranke in 14 proizvodnih obratov (10 jih je povsem v Fordovi lasti ali so skupna podjetja, 4 obrati delujejo v sklopu poslovnih povezav izven skupine)****.*** *Prve Fordove avtomobile so v Evropo uvozili leta 1903 – istega leta, kot je bila ustanovljena družba Ford Motor Company. Proizvodnja v Evropi se je začela leta 1911.*

|  |  |
| --- | --- |
| **Stik:** | Katja Hvala |
|  | Summit motors Ljubljana  +3861 25 25 116 |
|  | [katja.hvala@summitmotors.si](mailto:katja.hvala@summitmotors.si) |